Krajcer, Daniel, minister kultúry SR (2011-02-03):
Ďakujem pekne, pán podpredseda. Dámy a páni, želám pekný deň. Áno, pán poslanec Jarjabek, sme si vedomí, v akom stave je značná časť kultúrneho dedičstva na Slovensku. Tento stav je dôsledkom starostlivosti, či lepšie povedané nestarostlivosti po dobu dlhých desaťročí a má svoje korene v spoločenskom zriadení, ktoré tu fungovalo po roku 1948, kedy sa stratili vlastnícke väzby na spravovaný majetok a štát, ktorému pripadlo sa o ne starať, to nezvládol a v mnohých prípadoch to nezvláda ani doteraz. Snahou súčasnej vlády je sústrediť všetky existujúce zdroje, verejné Európskej únie, ale aj súkromné a upriamiť ich na odstránenie tých najväčších nedostatkov v tejto oblasti. Čiže áno, otvorene sa hlásim k tejto oblasti a otvorene hovorím, že je to jedna z troch najvážnejších priorít rezortu kultúry, ktoré som jednoducho stanovil na obdobie, kým budem mať možnosť tento rezort viesť. Ministerstvo kultúry spolupracuje pri príprave projektov najvýznamnejších kultúrnych pamiatok na čerpanie zo štrukturálnych zdrojov. Žiadatelia, čiže vlastníci pamiatok v roku 2011 žiadajú z dotačnej schémy ministerstva kultúry Obnovme si svoj dom, to je samozrejme vec, ktorá už funguje dlhší čas. Sú to prostriedky na prípravné práce, ako sú zamerania pamiatok, pamiatkové výskumy, vrátane archeologických a spracovanie projektovej dokumentácie. V niektorých prípadoch sú nevyhnutné rokovania s Úradom geodézie, kartografie a katastra v záujme vysporiadania pozemkov. To sa špeciálne týka napríklad hradných ruín. S pripravenými podkladmi sa budú môcť oprávnení žiadatelia uchádzať o zdroje zo štrukturálnych fondov. Štrukturálne fondy, z ktorých je možné čerpať prostriedky na obnovu pamiatok, či kultúrneho dedičstva, samozrejme do značnej miery podliehajú alebo do istej miery procesu realokácie, viete z akých dôvodov. Čiže nepôjdem v tejto chvíli do detailov, ale samozrejme, že pozornosť ministerstva kultúry sa veľmi výrazne sústreďuje do tejto oblasti, pretože vieme, že tu sú dosť veľké možnosti, a to predovšetkým v regionálnom operačnom programe. Určite je to aj v operačnom programe konkurencieschopnosť a hospodársky rast, ktorú oblasť spravuje Slovenská agentúra cestovného ruchu, kde dokonca došlo aj k istým mojim dohodám s ministrom dopravy. Boli alokované peniaze aj v rámci nórskeho finančného mechanizmu, špeciálne pre náš rezort a mám ambíciu, aby prevažne boli smerované do tejto oblasti. Obnova kultúrnych pamiatok je súčasťou aj veľkého projektu Európskeho hlavného mesta kultúry Košice 2013, kde špeciálne, aj teda špeciálne ministerstvo kultúry navrhlo niektoré aktivity, ktoré súvisia s obnovou kultúrneho dedičstva, či už je to budova Malej scény, divadelnej, secesnej stavby na Hlavnej ulici, ale je to aj archeologický prieskum a následne čiastočné sprístupnenie, tzv. Košického hradu lokality Hradová. Ďalšie možnosti sa samozrejme v tejto oblasti naskytajú aj v operačnom programe Informatizácia spoločnosti prioritná os dva, kde ako ste zaregistrovali, pán poslanec, ministerstvo kultúry pod mojím vedením zmenilo doterajšie nastavenie alebo nastavenie, ktoré sme jednoducho zdedili a opätovne sme ho nasmerovali k tomu, aby finančné zdroje smerovali najmä k dobudovaniu národnej infraštruktúry pamäťových a fondových inštitúcií. To znamená, že ten proces tak ako bol nastavený cez ausorsing sa zmenil k tomu, aby sa práve vybudovala Národná infraštruktúra pamäťových a fondových inštitúcií. Takže to je opäť veľmi významná oblasť. Môžem vám zároveň povedať, že osobne som už absolvoval aj niekoľko stretnutí s občianskymi združeniami, ktoré sú aktívne v oblasti obnovy hradov a hradných ruín. Chceme v najbližšom možnom čase pripraviť aj niektoré legislatívne zmeny, pretože v prípade týchto aktivistov nie sú problémom len peniaze, ale aj vysporiadanie pozemkov. To znamená, že budeme aktívne komunikovať s ministerstvom pôdohospodárstva, konkrétne s pozemkovým fondom a štátnymi lesmi, pretože predovšetkým tieto inštitúcie majú vo svojej správe majetky, teda pozemky a chceme pripraviť legislatívu, ktorá umožní prevod týchto pozemkov predovšetkým na obce. Takže to je niekoľko oblastí, v ktorých už za tých zhruba sedem mesiacov bolo ministerstvo kultúry pod mojím vedením aktívne v oblasti obnovy kultúrneho dedičstva. Ďakujem pekne, pán podpredseda.